Text, letter

Description automatically generated

Informācija plašsaziņas līdzekļiem

Rīgā, 2023. gada 21. aprīlī

**LAPNA akcijā “Biodrošības ABC" aicina bez maksas reģistrēt mājputnu ganāmpulkus**

**Latvijas Apvienotā putnkopības nozares asociācija (LAPNA) līdz 15. maijam kopā ar partneriem īsteno akciju “Biodrošības ABC”, kurā aicina putnkopjus bez maksas reģistrēt mājputnus un to novietnes un saņemt biodrošības pamatkomplektu, informēja asociācijas izpilddirektore Anna Ērliha.**

Viņa uzsvēra, katru gadu, iestājoties pavasarim, palielinās draudi, ko rada gājputnu migrācija un putnu gripa. Mājputnu saslimšana ir ne tikai nelaime saimniecībā, bet arī risks visai nozarei un tautsaimniecībai.

“Pērn Eiropā vien putnu gripas dēļ izkauti vairāk nekā 50 miljoni mājputnu. Latvijā līdz šim putnu gripa ir konstatēta tikai savvaļas putniem, ko mēs vēlamies arī tā saglabāt,” teica Ērliha.

Pēc viņas paustā, reģistrēt ganāmpulkus ir godprātīga, likumam atbilstoša prakse, kas gan uzliek pienākumus, gan garantē patērētājam pārtikas drošību un sniedz iespējas putnkopjiem, piemēram, pieteikties valsts atbalstam, kad tie ir pieejami.

“Mājputnu un novietnes reģistrācija palīdz pasargāt arī pašu nozari, neradīt zaudējumus valsts ekonomikai, jo tas nozīmē, ka uz visām reģistrētajām saimniecībām biodrošības regulējums attiecas vienādi. Sargājot savus mājputnus, ražotājs pasargā arī tuvākos kaimiņus,” teica Ērliha.

Akcijas “Biodrošības ABC” LAPNA aicina tās putnkopības saimniecības, kuras vēl nav reģistrējušās, to izdarīt Lauksaimniecības datu centrā (LDC), kas pašiem ražotājiem būs bez maksas, jo reģistrāciju apmaksās LAPNA. Vienlaikus tie, kuri šajā periodā piereģistrēs savus mājputnus un novietnes, saņems arī bezmaksas biodrošības pamatkomplektu - dezinfekcijas paklāju un līdzekli, kā arī bahilas.

Mājputnus un novietnes var reģistrēt divos veidos - tiešsaistē vai klātienē, tuvākajā LDC aizpildot zemāk minētos iesniegumus un tajos norādot kodu LAPNA.

Ja saimniecība izvēlas reģistrēties tiešsaistē, tad jāveic šādi soļi, pirmkārt, sekojot šai hipersaitei <https://www.ldc.gov.lv/lv/iesniegumu-paraugi-un-aizpildisanas-kartiba>, LDC tīmekļa vietnē jāielejupielādē trīs iesniegumi - iesniegumu par ganāmpulka reģistrēšanu (Nr. 4) un iesniegumu novietnes (objekta) reģistrēšanai (Nr. 5) un Iesniegumu pārskatam par citām sugām (Nr. 7.2).

Otrkārt, iesniegumi jāaizpilda un līdz 15. maijam (ieskaitot) jānosūta uz info@poultry.lv. Pēc iesniegumu saņemšanas, trīs dienās LDC reģistrēs novietni un ganāmpulku.

Treškārt, kad LDC būs piereģistrējis, saimniecība saņems apstiprinājumu e-pastā. Tajā būs arī norādīta informācija par biodrošības pamatkomplekta saņemšanas laiku savā tuvākajā Pārtikas un veterinārā dienesta pārvaldē.

Ja ir nepieciešama palīdzība iesniegumu aizpildīšanā, aicinām sazināties ar LDC zvanot uz tālruņa numuru [67027240](tel:+371%2067027240).

Akciju “Biodrošības ABC” organizē LAPNA un Latvijas Putnkopības asociācija, Zemkpības ministrija, Valsts Vides dienests, Pārtikas un veterinārais dienests un LDC.

Par LAPNA

Latvijas Apvienotā putnkopības nozares asociācija (LAPNA) ir dibināta 2006.gadā un tā apvieno gan lielos uzņēmumus, gan vidējos, gan nelielās saimniecības, kopumā vairāk nekā 50 biedru. LAPNA biedri saražo 95% nozares produkcijas. Tās mērķis ir pārstāvēt Latvijas putnkopības nozares pārstāvjus attiecībās ar Latvijas valsts un Eiropas Savienības institūcijām, kā arī attiecībās ar citiem publisko un privāto tiesību subjektiem, piedalīties putnkopības nozari reglamentējošo tiesību aktu izstrādāšanā un apspriešanā, veicināt labas ražošanas prakses un «Codex Alimentarius» ievešanu putnkopības uzņēmumos, sekmēt putnkopības uzņēmumu sadarbību ar pārtikas aprites uzraudzības iestādēm, kā arī veicināt zoonožu un citu infekciju izskaušanu putnkopības uzņēmumos.

Papildu informācija plašsaziņas līdzekļu pārstāvjiem:

Anna Ērliha, LAPNA Izpilddirektore, tel.26147764